Na temelju članka 30. stavka 7. točke 1. Zakona o održivom gospodarenju otpadom (Narodne novine br. 94/13, 73/17), članka 4. Uredbe o gospodarenju komunalnim otpadom (Narodne novine br. 50/2017), i članka 29. Statuta Grada Cresa (Službene novine Primorsko – goranske županije broj: 29/09, 13/14, 5/18, 25/18) Gradsko vijeće Grada Cresa donijelo je dana \_\_\_\_\_\_\_\_\_\_\_\_\_\_\_ sljedeću

**Odluku o izmjenama i dopunama Odluke o načinu pružanja javne usluge** **prikupljanja miješanog komunalnog otpada i prikupljanja biorazgradivog komunalnog otpada na području Grada Cresa**

**Članak 1.**

U Odluci o načinu pružanja javne usluge prikupljanja miješanog komunalnog otpada i prikupljanja biorazgradivog komunalnog otpada na području Grada Cresa („Službene novine PGŽ“ br. 2/18), u daljnjem tektu: Odluka) mijenja se čl. 7. i glasi:

„Članak 7.

(1) Korisnike usluga prema ovoj Odluci dijelimo na:

* Korisnike „kućanstva“ te
* Korisnike – „gospodarski subjekti“.

(2) Korisnici kučanstvo su stambeni objekti koji su za stalni ili povremeni boravak.

(3) Korisnici gospodarstva svi osim kučanstva ( fizičke i pravne koje na području Grada Cresa obavljaju djelatnost prema Odluci o Nacionalnoj klasifikaciji djelatnosti) podijeljeni u skupine prikazane tablicom 1.

**Tablica 1.**

|  |  |
| --- | --- |
| **Skupina** | **Djelatnost** |
| **3.1.** | Škole i vrtići, učilišta, vjerski objekti, samostani, bolnice, dnevne bolnice, domovi za starije osobe i sl. |
| **3.2.** | Uredi, javni uredi, agencije, banke, uredski prostori (državne uprave, županijske i lokalne samouprave, sudova, agencija, pošta, fondova i sl.), humanitarne organizacije, osiguravajuća društva, odvjetnički i javnobilježnički uredi, turističke agencije, objekti za igre na sreću, udruge, muzeji, galerije, knjižnice, knjižare, izložbeni prostori, galerije, kina, kazališta, sportske dvorane, ambulante, trgovine odjećom i obućom i drugom neprehrambenom robom, kiosci za prodaju tiskovina i duhanskih proizvoda, obrtničke djelatnosti: frizerski, salon, brijač, kozmetičar, stolar, vodoinstalater, električar, automehaničar, autolimar, bravari, autokaroser, radione za popravak, ribarski obrti, keramičari i sl., industrijske djelatnosti s proizvodnim pogonima, smještajni objekti u vlasništvu pravnih osoba s kapacitetom do 20 ležajeva i sl. |
| **3.3.** | Korisnici koji pružaju usluge pripreme hrane iz kategorija restorana, barova, gostionica, zdravljaka, zalogajnica, pečenjarnica, pizzeria, bistroa, slastičarnica, objekata brze prehrane, kavana, pivnica, buffeta, kantina, pub, krčma, caffe bar, konoba, kleti, kušaonica, pripremnica obroka – catering, objekata jednostavnih usluga u kiosku, objekata jednostavnih brzih usluga, objekata jednostavnih usluga u nepokretnom vozilu, objekata jednostavnih usluga u šatoru, objekata jednostavnih usluga na klupi, objekata jednostavnih usluga na kolicima i sl., korisnici koji pružaju usluge pripreme hrane bez konzumacije hrane na lokaciji (npr. objekti brze prehrane, fast food, pizza cut, pekare i sl.), kafići, barovi, točionice pića i sl. bez usluga pripreme hrane, noćni klubovi, noćni bar, disco klub, klubovi za zabavu na otvorenom, organizatori javnih manifestacija, mesnice, ribarnice, prodavaonice mliječnih i suhomesnatih proizvoda, benzinske postaje, supermarketi, trgovine prehrambenom robom, tržnica i sl. |
| **3.4.a** | Smještajni objekti – fizičke osobe, korisnici koji pružaju smještaj u objektu iznajmljivanjem (soba/apartmana/kuće za odmor i sl.) |
| **3.4.b** | Smještajni objekti – pravne osobe, korisnici koji pružaju smještaj u objektu iznajmljivanjem (hoteli, hosteli, prenoćišta, vile, turistička naselja i sl.,) |
| **3.4.c** | Smještajni objekti – pravne osobe, korisnici koji pružaju smještaj u objektu iznajmljivanjem (kampovi, autokampovi i sl.) |
| **3.5.a** | Plovni objekti - korisnici koji posjeduju plovne objekte u svrhe nautičkog turizma (plovni objekti za izlete, plovni objekti za krstarenje, plovni objekti za razgledavanje podmorja, plovni objekti na kojima se poslužuje piće i napitci te jednostavna jela na plovnom objektu) i sl., korisnici koji posjeduju plovne objekte za razgledavanje podmorja, taksi plovila i plovila za najam |
| **3.5.b** | Luke posebne namjene (luke nautičkog turizma, marina, suha marina, upravitelji komunalne, sportske luke i druge luke slične namjene i sl.) |
| **3.5.c** | Luke otvorene za javni promet (tranzitne luke) |

(4) Korisnici javne usluge proizvodni otpad koji nastaje obavljanjem djelatnosti (biorazgradivi komunalni otpad i reciklabilni otpad) dužni su zbrinuti putem ovlaštenog sakupljača uz propisanu prateću dokumentaciju. Ostali korisnici predaju reciklabilni otpad Davatelju javne usluge.“

**Članak 2.**

Mijenja se članak 8. Odluke i glasi:

„Članak 8.

1. Izračun cijene javne usluge za sve korisnike vrši se temeljem volumena otpadomjera i broja korištenja otpadomjera u obračunskom razdoblju, iznimno, ugovorenog spremnika i volumena i broja pražnjenja istoga za korisnike koji samostalno koriste spremnik otpada, a na načelu „onečišćivač plaća“.
2. Za korisnike „Gospodarstvo“ kod kojih su ispunjeni svi tehnički uvjeti za evidentiranje mase otpada izračun cijene javne usluge može se vršiti temeljem evidentirane mase otpada
3. Tehničke uvjete za evidentiranje mase otpada definira Davatelj javne usluge.“

**Članak 3.**

U članku 30. Odluke, dodaje se točka 4. koja glasi

„4.naknada za gradnju građevina za kom. otpad „

**Članak 4.**

Članak 32. Odluke mijenja se i glasi:

„Članak 32.

(1) Cijena obvezne minimalne usluge određuje se cjenikom. Obvezna minimalna javna usluga obuhvaća razmjerni trošak za ekonomski održivo poslovanje, sigurnost, redovitost i kvalitetu pružanja javne usluge, a temeljem načela onečišćivač plaća.

(2) Ukupna cijena javne usluge obuhvaća troškove nabave i održavanja opreme za prikupljanje otpada, troškove prijevoza otpada, troškove obrade otpada, troškove nastale radom reciklažnog i mobilnog reciklažnog dvorišta, prijevoza i obrade glomaznog otpada koji se prikuplja u okviru javne usluge, te vođenja propisanih evidencija i izvješćivanja u vezi s javnom uslugom.

(3) Davatelj javne usluge će cjenikom odrediti kriterij obračuna cijene minimalne javne usluge (broj članova kućanstva, ukupna površina, smještajni kapacitet, broj vezova, kapacitet plovnog objekta) za svaku pojedinu skupinu iz 1. i 2. kategorije korisnika.

(4) Obračun cijene minimalne javne usluge za korisnike – Kućanstva sa stalnim boravkom obračunava se na temelju broja članova kućanstva sa stalnim boravkom. Za korisnike kućanstva bez stalnog boravišta odnosno kojima se ne može utvrditi broj članova u kućanstvu obračun cijene minimalne javne usluge obračunava se na temelju korisne površine objekta.

(5) Korisnicima kućanstva utvrđuje se kriterij broja članova u kućanstvu na temelju Izjave koja se dostavlja svakom Korisniku. Davatelj usluge u Izjavi predlaže broj članova kućanstva sa stalnim boravkom temeljem podataka dostupnih iz baze podataka Davatelja usluge. Korisnik usluge dokazuje broj članova kućanstva sa stalnim boravkom temeljem odgovarajućih dokumenata kojim se dokazuje prebivalište na području Grada Mali Lošinj.

(6) Cijena minimalne javne usluge usklađuje se na godišnjoj razini.

(7) Učešće u cijeni minimalne javne usluge izračunava Davatelj usluge na sve korisnike usluge.“

**Članak 5.**

Članak 33. Odluke, mijenja se i glasi:

„Članak 33.

(1) Obračun cijene javne usluge za količinu predanog miješanog komunalnog otpada na temelju volumena vrši se na slijedeći način

C = JCV x BP x V x U

C – cijena javne usluge za količinu predanog miješanog komunalnog otpada izraženog u kunama

JCV – Jedinična cijena za volumen miješanog komunalnog otpada izražena u kunama sukladno cjeniku

BP – Broj otvaranja otpadomjera/pražnjenja spremnika miješanog komunalnog otpada u obračunskom razdoblju– BP,

V – Volumen otpadomjera/spremnika miješang komunalnog otpada,

U – udio korisnika usluge u korištenju spremnika.

(2) Za korisnike „Gospodarstvo“ kod kojih su ispunjeni svi tehnički uvjeti za evidentiranje mase otpada izračun cijene javne usluge za količinu predanog miješanog komunalnog otpada može se vršiti temeljem evidentirane mase otpada na slijedeći način:

C= JCMxMxU

C – cijena javne usluge za količinu predanog miješanog komunalnog otpada izraženog u kunama

JCM – jedinična cijena za masu miješanog komunalnog otpada izražena u kunama sukladno cjeniku

M- masa predanog mješanog komunalnog otpada

U – udio korisnika usluge u korištenju spremnika.

(3) Ukupnu cijenu javne usluge čini zbroj cijene obvezne minimalne javne usluge, cijene javne usluge za količinu predanog miješanog komunalnog otpada, cijena ugovorne kazne i naknada za gradnju građevina za gospodarenje otpadom te se izračunava po izrazu:

Ukupna cijena javne usluge= MJU + C+UK+NG

MJU –cijena minimalne javne usluge

C – cijena javne usluge za količinu predanog miješanog komunalnog otpada izraženog u kunama

UK-ugovorna kazna

NG-naknada za gradnju građevina za gospodarenje kom. otpadom razmjerna predanom volumenu ili masi otpada

**Članak 6.**

U članku 34., stavku 3., iza alineje 10. dodaju se sljedeće četiri alineje:

* ako kompostira otpad na neprimjeren način kazna je 500 kn
* ako odloži glomazni otpad na javnu površinu bez prethodnog dogovora sa Davateljem usluge kazna je 1.000,00 kn
* Korisnik javne usluge koji u godini dana nije niti jednom postavio spremnik za pražnjenje što se dokazuje izvodom iz elektroničke evidencije pražnjenja spremnika ili ako nije koristio polupodzemni spremnik s otpadomjerom dužan je Davatelju javne usluge, na njegovo traženje, dostaviti dokaze da nije koristio nekretninu.
* Ako korisnik javne usluge ne predoči Davatelju usluge dokaze da nije koristio nekretninu, Davatelj javne usluge će korisniku javne usluge naplatiti ugovornu kaznu prema članku 37. stavak 3. alineja 1. ove Odluke.

**Članak 7.**

U članku 36. Odluke, dodaje se stavak 2., koji glasi:

„(2) Naknada za gradnju građevina se obračunava po volumenu (litra) ili masi (kg) preuzetog otpada.“

Stavak 2. postaje stavak 3.

**Članak 8.**

Članak 41. Odluke, mijenja se i glasi:

„Članak 41.

(1)Korisnik javne usluge može predati krupni (glomazni) otpad na sljedeće načine:

1. po ispunjenom i predanom Zahtjevu za odvoz krupnog (glomaznog) otpada i u dogovoru s Davateljem javne usluge, bez naknade, jednom godišnje, do 5 m³
2. po ispunjenom i predanom Zahtjevu za odvoz krupnog (glomaznog) otpada i u dogovoru s Davateljem javne usluge uz naknadu za prijevoz i zbrinjavanje prema cjeniku Davatelja javne usluge, za količine veće od količine definirane čl. 44. stavak 1. i za sve pravne osobe.
3. vlastitim dovozom u reciklažno dvorište, bez naknade, do ukupno 5 m3 krupnog (glomaznog) otpada godišnje,
4. vlastitim dovozom u reciklažno dvorište krupnog (glomaznog) otpada godišnje uz naknadu za zbrinjavanje prema cjeniku Davatelja javne usluge, za količine veće od količine definirane čl. 44. stavak 3. i za sve pravne osobe.“

**Članak 9.**

Ova Odluka stupa na snagu dan nakon objave u „Službenim novinama Primorsko – goranske županije“.

Klasa:

Ur.broj: 2213/02-01-19-

Cres, 2019.

GRAD CRES

GRADSKO VIJEĆE

Predsjednik

Marčelo Damijanjević